Асьвяжыўшыся ў халоднай Пцічы, сядзела я на стозе сена і раздумвала, колькі можна даіць адно і тое ж з фолку і суседніх напрамкаў. І тут, нібыта ў адказ на маё нямое пытаньне, на вялікай сцэне распачаўся выступ маладога менскага гурта “Адарвірог”. Здаецца, Амерыку хлопцы не адкрылі – у меру цяжкі гук, прыпраўлены дудой, скрыпкай ды флейтай, вакаліст, які бегае па сцэне як заведзены. І ўсё ж у гурта прамалёўваецца ўласны твар. Нават у тэму пра пана Манэліга, якую выконвалі і жук, і жаба, “Адарвірог” здолеў уклініць матыў “Расскажи, Снегурочка” з мульціка “Ну, погоди!” Так што, калі вы сумуеце па зьнікламу гурту Litvintroll, раю ў пошуках суцяшэньня зьвярнуць увагу на гэтых хлапцоў.